Սադրանքը, որ նշեցի, պետք է գար արմատական արվեստի և նույնպիսի ճարտարապետության պոռթկումներից: Ցավով պիտի արձանագրել, որ դրանք նկատելի չեն: Լավագույն դեպքում առկա է, ըստ էության, արհեստավոր լինելու փափագը, որը ներկայանում է իբրև արվեստագետ: Արմատական արվեստի, այսինքն` քաղաքականապես հանձնառու գործունեության ինստիտուցիոնալացումն անուղղակիորեն կփոխեր կարծրացած պատկերացումները, ինքնատիրաժավորմանը լծված «ինդիվիդումների» մոտ հարցեր կառաջանային, կկասկածեին սեփական բարորակ առաքելության պատրանքներին: